24 omkom i indisk togkollisjon
Passasjertoget var på vei til Bangalore da det traff et godstog i Penneconda i delstaten Andhra Pradesh. I følge BBC skal 24 mennesker ha omkommet og 25 ha blitt skadet i ulykken. Fire togvogner veltet og en av dem begynte å brenne opplyser en talsmann for jernbaneselskapet. - Seksten mennesker døde i brannen som begynte i en av vognene i toget, sier Charu Singh, politisjefen i Anantapur-distriktet, til BBC. - Det virker som om føreren av passasjertoget overså et varsellys, men vi avventer gransking, sier en talsmann for jernbanedepartementet i New Delhi. Den forrige store togulykken i India fant sted i juli i fjor. 69 mennesker omkom da et ekspresstog på vei fra Kolkata til New Delhi sporet av. Landets verste togulykke skjedde i 1981 da et togsett kjørte ut i en elv i delstaten Bihar. Anslagsvis 800 mennesker omkom.
Tilsammen 24 mennesker omkom og 25 ble skadet da et passasjertog braste inn i et godstog sør i India tirsdag.